J. Počiatek, minister financií SR: (2008-10-23):
Čo sa však týka garancií zo strany dôchodkových správcovských spoločností, výnos v určitom type dôchodkového fondu spravovaného dôchodkovou správcovskou spoločnosťou nesmie byť výrazne nižší ako priemerný výnos zodpovedajúcich dôchodkových fondov všetkých dôchodkových správcovských spoločností, čiže priemeru trhu. V prípade, že je výnos napríklad v rastovom dôchodkovom fonde v nejakej dôchodkovej správcovskej spoločnosti výrazne nižší ako priemerný výnos v rastových fondoch všetkých dôchodkových správcovských spoločností, takáto dôchodková správcovská spoločnosť musí podľa zákona doplatiť nepovolenú odchýlku vo výnose z vlastného majetku. Existuje však aj druhé pravidlo, ktoré je nastavené v súčasnosti zle a v určitých prípadoch odchýlok od výnosu nie je dôchodková správcovská spoločnosť povinná uhrádzať nedostatočné výnosy. Hovorí o tom § 91 ods. 10. A hovorí: „Za porušenie podmienok podľa ods. 5 a 6 sa nepovažuje prípad, keď rozdiel priemerného výnosu dôchodkového fondu a priemerného výnosu trhovej konkurencie tohto fondu nepresahuje jeden percentuálny bod v prípade konzervatívneho fondu, tri percentuálne body v prípade vyváženého fondu a päť percentuálnych bodov v prípade rastového fondu.“ Toto pravidlo má problémy hlavne, ak sa pohybujú tie výnosy okolo nuly. Pretože existuje ešte druhé pravidlo, ktoré je tu použité, o ktorom hovorí tiež § 91 ods. 5 a 6 a ide opäť o situáciu, keď niektorý z konkrétnych fondov nedosahuje výkonnosť priemeru tých ostatných správcovských spoločností v tom istom type fondu, a hovorí, že priemerný fond nejakej konkrétnej správcovskej spoločnosti nesmie byť nižší, ako je priemer trhu v tých istých typoch fondov, a to pri konzervatívnom fonde nesmie byť menej ako 90 % výnosu, pri vyvážených fondoch ako 70 % toho priemerného výnosu trhu a v rastovom ako 50 %. To je zaujímavé, toto platí vtedy, keď je tá hodnota výnosu kladná. Keď je hodnota výnosu záporná, tak je to pravidlo napísané takto: „Ak absolútna hodnota priemerného výnosu zodpovedajúceho dôchodkového fondu DSS nesmie byť vyššia ako“, a teraz je to „pri konzervatívnom fonde 111 %, vo vyváženom 143 % a v rastovom 200 %.“ Čiže v prípade, zoberme si hypotetický príklad a to je o tom, že všetci majú takú iluzórnu predstavu, ako a kedy musia dôchodcovské správcovské spoločnosti kvázi dorovnávať ten handicap výnosu v tom konkrétnom fonde. Tak predstavme si, že napríklad v rastovom fonde je za celý trh priemer -5%, čiže prepad 5 % a nejaký konkrétny fond je na úrovni -10 %. V podstate ani jedno z týchto pravidiel tým pádom neporušil, čiže vôbec tá dôchodcovská správcovská spoločnosť nemusí nič dokompenzovávať, nič dorovnávať. Čiže pravidlá sú nastavené viac-menej tak, že neviem si ani predstaviť prípad, kedy by niečo takéto sa stalo, že by dôchodcovská správcovská spoločnosť musela dorovnávať niekomu výnosy. Preto aj tvrdím, že výnosy ako-také v tomto systéme vôbec nie sú garantované. Avšak štát v tomto prípade nemôže, ani neručí za zlé a chybné investičné rozhodnutia a správcov dôchodcovských fondov a v oblasti starobného dôchodkového sporenia nie je možné, rovnako ani ako v oblasti kolektívneho investovania, vzhľadom na jeho povahu uvažovať o nejakých kompenzačných schémach. Sám sporiteľ preberá na seba úplne celé riziko, ktoré je spojené s investíciou majetku v dôchodkových fondoch, ktoré je čiastočne garantované v prípade naozaj výrazných rozdielov. Ale vysvetlil som, že taký prípad je vyslovene hypotetický, obzvlášť, ak sa pohybujú výnosy v tej zápornej úrovni. Čiže tam ten rozptyl, v ktorom nemusia robiť vôbec nič, je obrovský. Teda tento mechanizmus je však nedostatočný a je nastavený tak, že de facto dôchodcovské správcovské spoločnosti nebudú mať dôvod z vlastného majetku uhradiť nízke výnosy dôchodkových fondov. Preto sme sa aj rozhodli, obzvlášť v tejto situácii, keď sa to prejavuje v plnej miere a vidieť a už je možné uviesť konkrétne príklady, kde výnosy niektorých konkrétnych fondov, konkrétnych správcovských spoločností sú záporné, avšak stále sa neodchyľujú od priemeru trhu tak, aby musela nejaká správcovská spoločnosť dokompenzovávať nejaký výnos, čiže dnes už je preukázateľné, že niektorí sporitelia majú na svojich účtoch menej peňazí, ako do nich navkladali. Ďakujem, skončil som.